แบงก์ดาหน้าขึ้นดอกเบี้ยกู้ฝาก
กรุงไทยนำร่องปรับแล้ว0.125-0.25%กสิกรเชื่อทั้งปีขยับได้อีก0.50%
21 ส.ค. 2554

กรุงไทยนำร่องปรับแล้ว0.125-0.25%กสิกรเชื่อทั้งปีขยับได้อีก0.50%
กรุงไทยนำร่องขึ้นดอกเบี้ยกู้ฝาก 0.125-0.25% คาดดอกเบี้ยปีนี้ขึ้นได้อีก 0.50%
ธนาคารกรุงไทยประกาศปรับขึ้นอัตราดอกเบี้ยเงินฝากประจำทุกประเภทระหว่าง 0.125-0.25% และปรับขึ้นอัตราดอกเบี้ยเงินกู้ทุกประเภท 0.125% 
เงินฝากประจำ 3 เดือน ปรับขึ้น 0.125% เป็น 1.625% ถึง 1.825% เงินฝากประจำ 6 เดือน ปรับขึ้น 0.20% เป็น 2.20% เงินฝากประจำ 12 เดือน ปรับขึ้น 0.20% ถึง 0.25% เป็น 2.30% ถึง 2.50% 
เงินฝากประจำ 24 เดือน ปรับขึ้น 0.15% ถึง 0.20% เป็น 3% ถึง 3.2% และเงินฝากประจำ 36 เดือน ปรับขึ้น 0.25% เป็น 3.35% 
ด้านดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ปรับขึ้นเป็น 6.875% เงินกู้เบิกเกินบัญชี (เอ็มโออาร์) ปรับขึ้นเป็น 7.125% และเงินกู้ลูกค้ารายย่อยชั้นดี (เอ็มอาร์อาร์) ปรับขึ้นเป็น 7.625% มีผล 4 มิ.ย.นี้ เป็นต้นไป
นายจงรัก บุญชยานุรักษ์ ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารจะประชุมเพื่อพิจารณาปรับขึ้นดอกเบี้ยในสัปดาห์หน้า และคงมีการปรับดอกเบี้ยขึ้นตามธนาคารกรุงไทยทั้งด้านเงินกู้ และเงินฝาก
ผู้บริหารธนาคารไทยพาณิชย์ และธนาคารกรุงศรีอยุธยา กล่าวว่า จะมีการประชุมเพื่อพิจารณาปรับขึ้นดอกเบี้ยในสัปดาห์หน้าในอัตราใกล้เคียงกับธนาคารกรุงไทย
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า ได้ปรับประมาณการอัตราดอกเบี้ยนโยบายทั้งปีจาก 3.25% เป็น 3.50% หลังจากธนาคารแห่งประเทศไทย (ธปท.) ให้น้ำหนักทิศทางเงินเฟ้อในระยะต่อไป เพราะมีความเป็นไปได้ที่เงินเฟ้อพื้นฐานในบางเดือนอาจเกิน 3% ขณะที่เงินเฟ้อทั่วไปในเดือน ก.ย.ต.ค. อาจสูงเกิน 4.5% แต่ไม่เกิน 5% ทำให้ธนาคารพาณิชย์ทยอยปรับดอกเบี้ย ทั้งเงินกู้และเงินฝากในปีนี้อีก 0.50%
“ช่วงหลังจะเห็นการขึ้นดอกเบี้ยเงินกู้กับเงินฝากเริ่มใกล้กัน เพราะต้นทุนธนาคารเริ่มขึ้น เมื่อธนาคารของรัฐเข้ามาแข่งขันเงินฝาก ธนาคารพาณิชย์ก็ต้องออกผลิตภัณฑ์พิเศษจึงต้องขึ้นดอกเบี้ยเงินกู้ให้ครอบคลุมต้นทุน” นายเชาว์ กล่าว
รายงานข่าวแจ้งว่าธนาคารไทยพาณิชย์ได้ยื่นไฟลิงต่อสำนักงานคณะกรรมการกำกับหลักทรัพย์และตลาดหลักทรัพย์เพื่อขอเสนอขายหุ้นกู้มูลค่า 5 หมื่นล้านบาท ใน 1 ปี เช่นเดียวกับกรุงไทยที่เสนอไฟลิงออกหุ้นกู้ แต่ไม่มีการระบุวงเงินที่จะออกขาย